HÁTTÉRANYAG

Az 1956-os magyar forradalom és szabadságharc Műegyetem rakparti emlékműve

Dr Kosáry Domokos akadémikus, a kormány által létrehozott, az 1956-os forradalom és szabadságharc 50. évfordulóját előkészítő emlékbizottság elnöke – Dr Boross Péter volt miniszterelnök kezdeményezésére – 2005. október 11-én megbeszélésre hívta Gyurcsány Ferenc miniszterelnököt és a parlamenti pártok vezetőit. Ekkor határoztak úgy, hogy a kormány döntése értelmében felállítandó központi emlékművel egyidejűleg egy, az ’56-os szervezetek által emelt emlékművet is felavatnak.

A kormány a Szabadságharcosokért Közalapítványt kérte fel az emlékmű létrehozása körüli koordinációs feladatok ellátására. A Szabadságharcosokért Közalapítvány a helyszín kiválasztása ügyében felvette a kapcsolatot az ’56-os szervezetekkel, amelyek egyhangúlag szavazták meg az emlékmű helyszínéül a Műszaki Egyetemet.

Az emlékmű tervezésére kiírt pályázaton a felkért bírálóbizottság Csíkszentmihályi Róbert pályázatát ítélte a legjobbnak. Az emlékmű kivitelezését a Fáskerti és Társa Képzőművészeti Kivitelező és Forgalmazó Bt. és a MEANDER Ipari, Kereskedelmi és Szolgáltató Kft. közösen végezte.

Az emlékmű az 1956-os forradalom eseményeinek egyik fontos helyszínén, a felkelés egyik központjában áll. A kompozíció a kereteket szétfeszítő, zártságból kitörő tömeget jeleníti meg. A felkelők élén álló, föléjük magasodó nőalak a szoborcsoport szabadságvágyát fejezi ki. Az alakok a karakterek sokfélesége ellenére a közös célért, a szabadságáért és függetlenségéért együtt mozduló népet szimbolizálják.